b'\n_START_ARTICLE_\nSauer 38H\n_START_SECTION_\nDelovanje in materiali\n_START_PARAGRAPH_\nPi\xc5\xa1tola Sauer 38H je bilo v \xc4\x8dasu nastanka revolucionarno oro\xc5\xbeje, saj je bila to prva pi\xc5\xa1tola, ki je imela na ogrodju vgrajen vzvod za varno spu\xc5\xa1\xc4\x8danje kladivca, ki deluje tako, da udarno iglo odmakne v trenutku, ko spusti kladivce v prednji polo\xc5\xbeaj. Ta re\xc5\xa1itev je, v povezavi s klasi\xc4\x8dno varovalko, ki je bila name\xc5\xa1\xc4\x8dena na zaklepi\xc5\xa1\xc4\x8du omogo\xc4\x8dala najbolj varno no\xc5\xa1enje pi\xc5\xa1tole z nabojem v cevi. Hkrati je ta re\xc5\xa1itev ter dejstvo, da je bila pi\xc5\xa1tola izdelana s kladivcem skritim v zaklepi\xc5\xa1\xc4\x8de, ki ga ni mogo\xc4\x8de ro\xc4\x8dno napeti, zahtevala, da pi\xc5\xa1tola deluje v enojnem in dvojnem delovanju spro\xc5\xbeilca. Kadar je \xc5\xbeelel strelec, ki je pred tem spustil kladivce v prednji polo\xc5\xbeaj streljati v enojnem delovanju pro\xc5\xbeilca je pritisnil na vzvod za varno spu\xc5\xa1\xc4\x8danje kladivca, ki je v tem primeru kladivce ponovno napel. Spro\xc5\xbeilec je imel na zgornjem delu luknjico, kjer je bilo mogo\xc4\x8de videti v katerem polo\xc5\xbeaju je kladivce. \xc4\x8ce je strelec videl skozi luknjico je pomenilo, da je kladivce v prednjem polo\xc5\xbeaju._NEWLINE_Dodatna uporabna funkcija te pi\xc5\xa1tole je bil indikator vstavljenega naboja v cevi. Kadar je bil v cev vstavljen naboj je namre\xc4\x8d za zadnjim merkom iz zaklepi\xc5\xa1\xc4\x8da pogledala rde\xc4\x8de obarvana igla._NEWLINE_Obloge ro\xc4\x8daja so bile izdelane iz bakelita, ostali deli pa so bili izdelani iz kakovostnega protikorozijsko za\xc5\xa1\xc4\x8ditenega jekla. Na zaklepi\xc5\xa1\xc4\x8du so bili name\xc5\xa1\xc4\x8deni klasi\xc4\x8dni voja\xc5\xa1ki nenastavljivi odprti trito\xc4\x8dkovni merki, ki so omogo\xc4\x8dali dokaj natan\xc4\x8dno zadevanje na razdaljah do 25 metrov._NEWLINE_Nekaj teh pi\xc5\xa1tol je bilo izdelanih tudi v kalibrih .22 LR ter 9x17 mm (\xc2\xbbkratka devetka\xc2\xab). Sauer 38H so kot slu\xc5\xbebeno pi\xc5\xa1tolo uporabljale nekatere enote voja\xc5\xa1ke policije in Luftwaffe.\n_START_SECTION_\nKasnej\xc5\xa1i primerki\n_START_PARAGRAPH_\nPrve pi\xc5\xa1tole Sauer 38H so bile izdelane izjemno natan\xc4\x8dno in z vsemi omenjenimi varnostnimi mehanizmi. Kasneje med vojno so sprva s pi\xc5\xa1tole umaknili vzvod za varno spu\xc5\xa1\xc4\x8danje kladivca, kasneje pa \xc5\xa1e varovalko. Tudi za\xc5\xa1\xc4\x8dita proti rjavenju in kon\xc4\x8dna obdelava pi\xc5\xa1tol, ki so pri\xc5\xa1le iz tovarne proti koncu vojne je bila slaba. Tako so med zbiratelji najbolj cenjene pi\xc5\xa1tole prve generacije. Skupaj so izdelali okoli 200.000 primerkov tega oro\xc5\xbeja.'